RDM stel gemeenskap gerus ná ontploffingRheinmetall Denel Munition (Foto: Phando Jikelo/ANA) Rheinmetall Denel Munition (RDM) het Saterdag inwoners van Somerset-Wes in die Wes-Kaap gerusgestel dat die perseel “absoluut geen bedreiging inhou vir die omliggende gebied en gemeenskappe” nie. Dit volg ná ŉ ontploffing Maandag by die aanleg waartydens agt persone gesterf het. Werknemers was besig om dryfmiddels vir artillerieladings te meng toe die ontploffing plaasgevind het. Norbert Schulze, uitvoerende hoof van Rheinmetall Denel, het gesê die maatskappy het voldoen aan die internasionale veiligheidstandaarde van die departement van arbeid en dit selfs oortref. Die maatskappy het bevestig enige chemikalieë sal nie die luggehalte negatief beïnvloed nie. “Daar is ongeveer 400 geboue op die Somerset-Wes-perseel, en elkeen is só ontwerp dat, indien daar ŉ voorval is, dit nie die omliggende dele sal affekteer nie. In hierdie geval, byvoorbeeld, het die plofmure seker gemaak dat die drukgolf nie verder as die gebou versprei het nie, en eerder direk na bo versprei.” Schulze het gesê RDM het “plofsirkels” gedefinieer en bereken, wat beteken dat die geboue só versprei word, dat indien ŉ voorval sou plaasvind, ander mense of ander geboue nie daardeur geraak sal word nie. “Die grootte van die sirkel word bepaal deur die bedrywighede in die gebou en RDM voldoen aan nasionale en internasionale standaarde wat voorsiening maak om die maksimum geaffekteerde gebied in te sluit. Alle sirkels is binne die RDM se perseel, so enige moontlike impak word beperk tot die perimeter van die perseel. Die omliggende gemeenskappe word dus nie geraak deur enige voorvalle nie.” Personeellede ontvang steeds traumaberading en “deel hul boodskappe van meegevoel” met die betrokke families in ŉ boek wat in die voorportaal geplaas is. RDM bied ook steeds ondersteuning en sorg aan die betrokke families. Die name van die slagoffers sal eers vrygestel word sodra die identifikasieproses afgehandel is en gesprekke met die betrokke families gevoer is. Rheinmetall Denel Munition RF is ŉ geïntegreerde vervaardiger en verskaffer van wapens en plofstofverwante produkte vir gewapende magte en polisie in Suid-Afrika en ander lande. RDM is “ŉ strategiese vennootskap” tussen Rheinmetall Defence van Duitsland, wat ŉ 51%-aandeel besit en Denel SOC van Suid-Afrika met die oorblywende 49%-aandeel.